b'\n_START_ARTICLE_\nEZLN\n_START_PARAGRAPH_\nEZLN (Ej\xc3\xa9rcito Zapatista de Liberaci\xc3\xb3n Nacional) (p\xc3\xa5 norsk \xc2\xabZapatisth\xc3\xa6ren for nasjonal frigj\xc3\xb8ring\xc2\xbb, forkortet Zapatistene) er en revolusjon\xc3\xa6r gruppe som ble dannet i 1983 i den meksikanske delstaten Chiapas. _NEWLINE_EZLN ble f\xc3\xb8rst kjent for offentligheten den 1. januar 1994 da geriljagruppen p\xc3\xa5 mellom 5000 og 10 000 geriljasoldater, med st\xc3\xb8tte fra over hundre tusen sympatis\xc3\xb8rer, erkl\xc3\xa6rte krig mot mexicanske myndigheter. De gjennomf\xc3\xb8rte syv koordinerte milit\xc3\xa6re aksjoner, som bestod av \xc3\xa5 okkupere syv kommunesentre i Chiapas, samt okkupasjon av 250\xc2\xa0000 hektar jord. De benytter betegnelsen \xc2\xabzapatista\xc2\xbb fra Emiliano Zapata for \xc3\xa5 knytte seg opp mot historien til de opprinnelige zapatistene under den meksikanske revolusjonen. Zapatistene er urfolk og representerer f\xc3\xb8rst og fremst urbefolkningen, men fra 2006 ble de ogs\xc3\xa5 del av en st\xc3\xb8rre antikapitalistisk bevegelse som kjemper for fred, demokrati og rettferdighet, og som kalles den Andre kampanjen (La otra campa\xc3\xb1a)'